J. Šimko, poslanec: (2001-11-07):
Teda predkladám pozmeňujúci návrh, schválením ktorého by malo dôjsť k podpore aktivít domáceho cestovného ruchu na Slovensku. Chcem pripomenúť občanom, že Slovensko nedosahuje v podiele cestovného ruchu na tvorbe hrubého domáceho produktu štandardnú úroveň vyspelých európskych štátov ani sveta. Svet je na úrovni 13 %, Európa na úrovni 14 % a podiel cestovného ruchu na tvorbe hrubého domáceho produktu na Slovensku je iba na úrovni 4 %. Tieto čísla tu opakovane zaznievali v rozprave, ale zámerne ich uvádzam, aby sme si uvedomili, že podporením toho môjho pozmeňujúceho návrhu by mohlo dôjsť k tomu, aby cestovný ruch na Slovensku sa mohol, mierne povedané, zobudiť. Vieme, že cestovný ruch je jedna z možností, ako skutočne inkasovať z národného kapitálu, ako tŕžiť z prírodných krás krajiny, kultúry, histórie, folklóru, tovarov a služieb. A tento pohľad na cestovný ruch ho vlastne posúva do hospodárskej kategórie skrytý export. Slovensko nevyužíva v tejto oblasti svoj potenciál a všetci to vieme a dôvodov je niekoľko. Nedostatkom určite sú neustále sa meniace podmienky na podnikanie, časté zmeny zákonov, vysoké daňové zaťaženie, rozdrobenosť subjektov podnikajúcich v cestovnom ruchu, neexistujúci koordinátor alebo líder cestovného ruchu na Slovensku a určite veľkým nedostatkom je aj ľudský faktor, Slováci neradi slúžia. Vážnym nedostatkom však určite je fakt, že podpora cestovného ruchu stále zostáva iba v politických deklaráciách, bez konkrétneho, podstatnejšieho výkonu. Národný program rozvoja cestovného ruchu, ktorý schválila Národná rada tohto roku, sa pokúsil dať odpoveď aj na tieto mnou uvedené problémy. Tvrdím však, že opäť iba deklaratívne. Preto podávam v súvislosti so schvaľovaním úprav zákona o dani z príjmu pozmeňujúci návrh, ktorý určite podporí domáci cestovný ruch. Ide o návrh, aby zamestnávateľ mal možnosť prispieť svojmu zamestnancovi na ubytovanie počas jeho dovolenky, ak dovolenku strávi na Slovensku. Ak tento príspevok bude možné považovať za výdavok na dosiahnutie príjmu, potom zamestnávatelia, podnikatelia bez rozpakov si vyberú dobre hodnotených svojich zamestnancov a prispejú im azda na dovolenku. Podnikatelia nestratia, pretože tento príspevok bude považovaný za daňový výdavok. Podporí sa takto záujem stráviť dovolenku na Slovensku. To, čo relatívne stratí štát na dani z príjmu od zamestnávateľov, to transformovane získa späť na dani z príjmu od prevádzkovateľov domáceho cestovného ruchu, teda od hoteliérov a ubytovateľov. Štát získa na DPH zo zvýšeného obratu z ubytovania. Pre zamestnanca to bude nepriama odmena. Bude ho to motivovať pracovať a nie byť nezamestnaným. Pozmeňujúci návrh zvýši starostlivosť štátu a zamestnávateľov na úseku zlepšovania sociálnych podmienok aktívne činných občanov. Prispeje k regenerácii ich síl, čím zvýši účasť štátu na starostlivosti o zdravie občanov. Ako som už povedal, podporí sa zamestnanosť na Slovensku, podporí sa podnikanie malých a stredných podnikateľov, lebo podnikanie v cestovnom ruchu je práve podnikaním malých a stredných. Zvýši sa úroveň ubytovania tým, že prevádzkovatelia ubytovacích aktivít budú mať snahu zaradzovať svoje ubytovacie zariadenia do kategórie ubytovacie zariadenie cestovného ruchu v zmysle platnej vyhlášky č. 419, ktorá platí od novembra tohto roku. Zlepší sa priestor na odstraňovanie šedej ekonomiky na Slovensku, pretože sa zníži ubytovanie na čierno. Myslím, že argumentov som uviedol dosť, a preto by som vás chcel poprosiť, vážená snemovňa, aby ste podporili tento môj pozmeňujúci návrh, ktorý prečítam. Pozmeňujúci návrh má dva body. V prvom bode v čl. I, samozrejme, ide o pozmeňujúci návrh k vládnemu návrhu zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (tlač 1149). K tomuto zneniu v čl. I sa dopĺňa bod 47 v tomto znení: 47. V § 24 ods. 2 písm. i) sa dopĺňa bod 6 v tomto znení: „6. Príspevok maximálne vo výške 1 000 korún ročne na ubytovanie v zariadeniach cestovného ruchu (s odkazom na vyhlášku Ministerstva hospodárstva Slovenskej republiky č. 419/2001, ktorou sa upravuje kategorizácia a klasifikácia ubytovacích zariadení) počas dovolenky zamestnanca alebo osoby samostatne zárobkovo činnej, ktorí sú podľa tohto zákona daňovníkmi dane z príjmov fyzických osôb podľa § 2 ods. 1 a majú príjmy podľa § 6 ods. 1 písm. a), b) alebo príjmy podľa § 7 ods. 1 písm. a), b) a c).“ Druhým bodom pozmeňujúceho návrhu je: Body 47 až 100 sa prečíslujú na body 48 až 101. Pozmeňujúci návrh má v sebe šesť exaktných zdôvodní na podporu tohto pozmeňujúceho návrhu. V tejto súvislosti chcem uviesť, že v spoločnej správe sme sa dočítali, že sa nachádza, keď si dobre pamätám, bod 12 spoločnej správy, ktorý obdobným spôsobom rieši túto podporu cestovného ruchu. Rieši to vo výške inej, podmieňuje sa to účasťou zamestnanca, aby si uhradil náklady spojené s ubytovaním, ale aj stravovaním vo výške 3 000 korún, ku ktorej účasti mu má možnosť dobrovoľne, podobne ako môj návrh, prispieť zamestnávateľ vo výške 600 korún. Podľa tohto znenia myslím si, že nie je jedno jednoznačné, ale určite správca dane by sa zachoval tak, ako aj ja osobne, že vlastne daňovým výdavkom by bola výška 600 korún. Nie je v tomto znení uvedené, či sa to myslí ročne alebo jednorazovo. A ďalším nedostatkom je to, že opäť sú znerovnoprávnené osoby na Slovensku. A teda sa akosi pri tomto návrhu pozabudlo na malých a drobných podnikateľov a živnostníkov, a preto si myslím, že znenie, ktoré navrhujem ja a ktoré zhodou okolností svojou výškou vlastne nie veľmi osciluje nad predloženú výšku 600 korún, pretože navrhujem 1 000, by mohlo byť z pohľadu jednak obsahového, vecného, ale aj z pohľadu legislatívnotechnického, aby mohol byť tento návrh akceptovaný. (Reakcia navrhovateľa.) Ospravedlňujem sa, ale prečítali ma, myslel som si, že sme v zákone o dani z príjmov. Prepáčte, prosím vás. (Smiech v sále a potlesk.)